Godt et halvt hundrede borgere har bedt om erstatning, fordi politiet hindrede dem i at ytre sig under kinesiske besøg.

Oplysningen om de foreløbig 55 sager kommer fra Københavns Politi, som nu er i gang med at vurdere ansøgningerne. Såfremt politiet finder, at grundlaget er i orden, står hver til at få 20.000 kroner.

En håndfuld personer anlagde retssager og krævede erstatning allerede kort tid efter politiets indgreb under demonstrationer i sommeren 2012. Men politiet nægtede og afviste, at der var sket ulovligheder. Efter en beretning fra Tibetkommissionen sidste år ændrede politiet dog holdning og indvilgede i at betale otte borgere hver 20.000 kroner.

Det er prisen, når en stat krænker en borgers ytringsfrihed og forsamlingsfrihed, har Københavns Politi slået fast. I begrundelsen indgår, at såvel Grundloven som Den Europæiske Menneskerettighedskonvention blev tilsidesat.

I Folketingets finansudvalg har Justitsministeriet fået tilslutning til, at der skal betales, selv om kravene egentlig er forældede.

Indtil nu er der altså kommet 55 anmodninger. I løbet af oktober forventer man at kunne påbegynde udbetalinger, oplyser Københavns Politi til Ritzau.

I forvejen har affæren kostet en del millioner. Flere end 500 afhøringer er det blevet til. Dels hos Den Uafhængige Politiklagemyndighed og dels i Tibetkommissionen. Sidstnævnte kostede 23,3 millioner kroner, men blev i sommer nedsat på ny.

Politiet traf de ulovlige beslutninger på grund af en særlig stemning, som Udenrigsministeriet og PET havde skabt, blev det slået fast i kommissionens beretning.

I en intern mail heppede en vicepolitiinspektør på sine folk og hentydede til store handelsaftaler: "Skal vi redde lidt bedre økonomiske kår til nationen og måske deraf et dryp til politiet, ligger det på jeres skuldre," skrev han.